KIRJALLINEN KYSYMYS E-1966/01 esittäjä(t): Herbert Bösch (PSE) komissiolle. Euroopan komission Itävallan edustusto.



Virallinen lehti nro 115 E , 16/05/2002 s. 0021 - 0022



KIRJALLINEN KYSYMYS E-1966/01 esittäjä(t): Herbert Bösch (PSE) komissiolle (5. heinäkuuta 2001) Aihe: Euroopan komission Itävallan edustusto Itävallan työntekijöiden ammattiyhdistys ilmoitti komissiolle 3. joulukuuta 1999 päivätyllä kirjeellä, että komission Itävallan edustusto on jo vuosien ajan kiertänyt sosiaali- ja työlainsäädännöllisiä määräyksiä työllistämällä lukuisia henkilöitä palkkiopohjalta, ja että näille työntekijöille on koitunut tästä käytännöstä henkilökohtaisia menetyksiä (loma- ja joulurahojen sekä vakuutusmaksujen maksamatta jättäminen). Voiko komissio ilmoittaa, kuinka montaa työntekijää tämä asia on koskenut vuodesta 1995 lähtien? Voiko se myös ilmoittaa kunkin ilmoittamattoman työntekijän palvelussuhteen keston? Voiko komissio ilmoittaa, milloin se sai tietoa tästä asiasta Itävallan edustustolta? Mihin toimiin on ryhdytty tämän sääntöjenvastaisen tilanteen korjaamiseksi? Voiko komissio lisäksi ilmoittaa, mitä toimia se on tehnyt tai aikoo tehdä, jotta kyseisille työntekijöille voidaan korvata heille koituneet taloudelliset menetykset? Itävallan työntekijöiden ammattiyhdistys tiedotti komissiolle myös siitä, että kyseiset työntekijät olivat ilmoittaneet, että heitä oli vaadittu allekirjoittamaan palkkiolaskelmia tehtävistä, joita he eivät todellisuudessa koskaan olleet suorittaneet. Tämän tarkoitus oli ilmeisesti salata ilmoittamattomien työntekijöiden olemassaolo ja mahdollistaa palkkioiden osoittaminen budjettikohtiin niin, että se ei herätä epäilyksiä. Edustuston käytäntö oli eri tietojen mukaan ollut se, että ilmoittamattomia työntekijöitä pyydettiin poistumaan edustuston tiloista toistaiseksi, kun edustustoon tuli vierailijoita Brysselistä. Edustusto on voinut käyttää myös tätä keinoa salatakseen kyseisten työolosuhteiden olemassaolon. Voiko komissio ilmoittaa, mitä toimia se on tehnyt näiden väitteiden tutkimiseksi? Voiko se erityisesti ilmoittaa, milloin Euroopan petostentorjuntavirastolle (OLAF) ilmoitettiin näistä väitteistä? Onko komissio valmis välittämään parlamentin talousarvion valvontavaliokunnalle kopion varainhoidosta vastaavan yksikkönsä tilintarkastuskertomuksesta, joka laadittiin 7.11. kesäkuuta 1999 tehdyn tarkastuskäynnin jälkeen? Romano Prodin komission puolesta antama vastaus (15. lokakuuta 2001) Itävaltalainen Gewerkschaft der Privatangestellten -ammattiliitto (GPA) esitti 3. joulukuuta 1999 päivätyssä, komission puheenjohtajalle osoitetussa kirjeessä väitteitä, joihin on annettu vastaus 10. toukokuuta 2000. Komissio pyytää arvoisaa parlamentin jäsentä tutustumaan kyseiseen vastaukseen, jossa komissio toteaa, että sen tiedossa on vain yksi kolmannen osapuolen ja Itävallan-edustuston välinen aiempaa työsuhdetta koskeva riita-asia. Komissio muistuttaa myös kaikissa yksiköissään vuosina 1998 ja 1999 tehdystä selvityksestä (tuloksista tiedotettu parlamentille), jonka seurauksena on toteutettu tarvittavat toimenpiteet, jotta sääntöjenvastainen turvautuminen ulkopuoliseen henkilöstöön saadaan loppumaan. Kyseiset ohjeet on toimitettu myös Itävallan-edustustolle. Mahdollisten rahallisten korvausten osalta komissio voi vain todeta, että se noudattaa oikeuden päätöksiä riita-asioissa, joita henkilöt, jotka katsovat oikeuksiaan loukatun työsuhteessaan Itävallan-edustustoon, ovat panneet vireille. Taloudellisia väärinkäytöksiä koskevista epäilyistä, joiden mukaan sääntöjenvastaista ulkopuolisen henkilöstön työskentelyä on salailtu, komissio voi vain todeta, että GPA ei ole esittänyt mitään todisteita väitteidensä tueksi. Arvoisan parlamentinjäsenen olisi syytä lähettää hallussaan oleva aineisto Euroopan petostentorjuntavirastolle (OLAF), joka on ilmoittanut saaneensa joitakin tietoja 18. kesäkuuta 2001 ja vastaanottaneensa komission varainhoidon valvonnan pääosastolta lisätietoja 30. heinäkuuta 2001 sekä aloittaneensa tutkinnan 7. elokuuta 2001. Komissio toteaa vielä, että jos se saa asiasta virallisen pyynnön, se on valmis toimittamaan parlamentin talousarvion valvontavaliokunnalle varainhoidon valvonnan pääosaston Wienin edustustosta laatiman tilintarkastuskertomuksen vuodelta 1999 noudattaen tiukasti puitesopimuksen liitettä III.